**Ministru kabineta rīkojuma projekta „Par valsts kustamās mantas nodošanu bez atlīdzības pašvaldību īpašumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Publiskas personas mantas atsavināšanas likuma 42.panta trešo daļu publiskas personas kustamo mantu var nodot bez atlīdzības atvasinātas publiskas personas īpašumā.  Atbilstoši Publiskas personas mantas atsavināšanas likuma 43.pantā norādītajam lēmumu pieņem Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izglītības un zinātnes ministrija (turpmāk – ministrija) ir sagatavojusi Ministru kabineta rīkojuma projektu “Par valsts kustamās mantas nodošanu bez atlīdzības pašvaldību īpašumā” (turpmāk - rīkojuma projekts).  Ministrijas padotībā esošā iestāde Valsts izglītības satura centrs (turpmāk – centrs) 2013.gada 19.septembra vēstulē Nr.1-06/1007 ir informējis ministriju par turpmāk norādīto.  Laika posmā no 2005.gada 20.jūlija līdz 2008.gada 20.augustam ministrijas padotībā esoša iestāde Izglītības satura un eksaminācijas centrs (turpmāk – ISEC) īstenoja Eiropas Savienības struktūrfonda nacionālās programmas projektu “Mācību satura izstrāde un skolotāju tālākizglītība dabaszinātņu, matemātikas un tehnoloģiju priekšmetos” (turpmāk – projekts). Par projekta īstenošanu 2005.gada 20.jūlijā tika noslēgts līgums Nr.2005/0100/VPD1/ESF/PIAA/05/NP/3.2.2/0001/0181 (turpmāk – līgums).  Projekta ietvaros iegādātie pamatlīdzekļi saskaņā ar projekta mērķiem un noteikumiem nodoti faktiskā valdījumā projektā iesaistītajām pilotskolām, bet grāmatvedības uzskaitē ISEC, kas skaitījās šo pamatlīdzekļu tiesiskais valdītājs. Ministrijas padotības iestāde centrs ir ISEC saistību un tiesību pārņēmējs, līdz ar to visi projekta laikā iegādātie pamatlīdzekļi atrodas centra bilancē.  Saskaņā ar līguma 6.17.punktu ISEC ir aizliegts atsavināt par struktūrfonda finansējumu iegādātos pamatlīdzekļus piecus gadus pēc projekta īstenošanas beigām. Saskaņā ar līguma 2.1.punktu, projekta īstenošanas laiks ir no līguma spēkā stāšanās datuma, kas nosakāms atbilstoši līguma 12.4.punktam, tas ir, no 2005.gada 20.jūlija līdz 2008.gada 20.augustam. Līdz ar to 2013.gada 20.augusts ir pēdējā diena, kad bija spēkā līguma 6.17.punktā noteiktais projekta ietvaros iegādāto pamatlīdzekļu atsavināšanas aizliegums.  Rīkojuma projekts sagatavots, lai nodrošinātu centra bilancē esošo pamatlīdzekļu atbilstību faktiskajai situācijai un projekta laikā iegādātos pamatlīdzekļus bez atlīdzības nodotu attiecīgu pašvaldību īpašumā (tādējādi nodrošinot, ka pašvaldību izglītības iestāžu lietojumā paliek projekta laikā iegādātā valsts kustamā manta, kas tām ir nepieciešama), jo atbilstoši Valsts pārvaldes iekārtas likuma 1.panta 5.un 6.punktam, valsts izglītības iestādes (izņemot augstskolas) ir tiešās pārvaldes iestādes, savukārt, pašvaldību dibinātās izglītības iestādes – pastarpinātās pārvaldes iestādes. Atšķirībā no publiskas personas, tiešās pārvaldes iestādes un pastarpinātās pārvaldes iestādes nav juridiskas personas un tās nevar iegūt publiskas personas mantu īpašumā, līdz ar to, nav tiesiska pamata valsts mantu nodot īpašumā pašvaldību izglītības iestādēm. Ievērojot minēto, valsts kustamā manta tiek nodota pašvaldību īpašumā, kas, savukārt, šo mantu nodos attiecīgo pašvaldības izglītības iestāžu lietojumā. Rīkojuma projektā noteikts, ka centram jānoslēdz līgumi ar attiecīgajām pašvaldībām par valsts kustamās mantas nodošanu un pieņemšanu, līgumā nosakot, ka līgums stājas spēkā pēc tā apstiprināšanas ministrijā.  Projekta īstenošanas laikā iegādātā valsts kustamā manta atrodas izglītības iestāžu faktiskā valdījumā un katrai attiecīgajai izglītības iestādei tā ir nepieciešama izglītības funkciju nodrošināšanai. Ievērojot Ministru kabineta 2011.gada 1.februāra noteikumos Nr.109 „Kārtība kādā atsavināma publiskas personas manta” 20.punktā paredzēto atsavināšanas procedūru, ministrijai būtu jānoskaidro tās padotībā esošo iestāžu vajadzības pēc centram nevajadzīgās (bet konkrētām izglītības iestādēm vajadzīgās) valsts kustamās mantas. Tā rezultātā pastāv iespēja, ka uz attiecīgās izglītības iestādes faktiskā valdījumā esošās valsts kustamās mantas atsavināšanu bez atlīdzības piesakās kāda cita iestāde un projekta īstenošanas mērķis netiek īstenots.  Katras pašvaldības īpašumā nododamās kustamās mantas apjoms un vērtība ir norādīti rīkojuma projekta pielikumos. Katrā pielikumā ietvertas divas tabulas – attiecīgās pašvaldības īpašumā nododamie pamatlīdzekļi 1.tabulā, krājumi 2.tabulā.  Ministrijas Nekustamā īpašuma un valsts mantas apsaimniekošanas komisijas 2013.gada 6.novembra sēdē (protokols Nr.157, 8.punkts) tika nolemts atbalstīt centra bilancē esošās valsts kustamās mantas nodošanu pašvaldībām. |
| 3. | Projekta izstrādē iesaistītās institūcijas | Ministrija, centrs. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Centrs, Balvu novada pašvaldība, Balvu Valsts ģimnāzija, Bauskas novada pašvaldība, Bauskas Valsts ģimnāzija, Brocēnu novada pašvaldība, Brocēnu vidusskola, Cēsu novada pašvaldība, Draudzīgā aicinājuma Cēsu Valsts ģimnāzija, Daugavpils pilsētas pašvaldība, Daugavpils pilsētas Centra ģimnāzija, Daugavpils 3.vidusskola, Dobeles novada pašvaldība, Dobeles Valsts ģimnāzija, Grobiņas novada pašvaldība, Grobiņas ģimnāzija, Gulbenes novada pašvaldība, Gulbenes novada valsts ģimnāzija, Lizuma vidusskola, Ilūkstes novada pašvaldība, Ilūkstes 1.vidusskola, Jelgavas novada pašvaldība, Elejas vidusskola, Jelgavas pilsētas pašvaldība, Jelgavas Valsts ģimnāzija, Jelgavas Tehnoloģiju vidusskola (bij.Jelgavas 1.ģimnāzija), Jēkabpils pilsētas pašvaldība, Jēkabpils Valsts ģimnāzija, Jūrmalas pilsētas pašvaldība, Pumpuru vidusskola, Krāslavas novada pašvaldība, Krāslavas Valsts ģimnāzija, Kuldīgas novada pašvaldība, V.Plūdoņa Kuldīgas ģimnāzija, Liepājas pilsētas pašvaldība, Liepājas Valsts 1.ģimnāzija, Draudzīgā aicinājuma Liepājas pilsētas 5.vidusskola, Limbažu novada pašvaldība, Limbažu 3.vidusskola, Līvānu novada pašvaldība, Līvānu 1.vidusskola, Ludzas novada pašvaldība, Ludzas pilsētas ģimnāzija, Madonas novada pašvaldība, Madonas Valsts ģimnāzija, Ogres novada pašvaldība, Ogres ģimnāzija, Preiļu novada pašvaldība, Preiļu Valsts ģimnāzija, Rēzeknes novada pašvaldība, Maltas 1.vidusskola, Rēzeknes pilsētas pašvaldība, Rēzeknes Valsts ģimnāzija, Rīgas pilsētas pašvaldība, Rīgas Zolitūdes ģimnāzija, Rīgas Valsts 1.ģimnāzija, Rīgas Valsts 3.ģimnāzija, Rīgas Ostvalda vidusskola, Rīgas Franču licejs, Natālijas Draudziņas vidusskola, Ziemeļvalstu ģimnāzija, Āgenskalna Valsts ģimnāzija, Saldus novada pašvaldība, Saldus novada pašvaldības Druvas vidusskola, Siguldas novada pašvaldība, Siguldas Valsts ģimnāzija, Smiltenes novada pašvaldība, Smiltenes ģimnāzija, Skrīveru novada pašvaldība, Andreja Upīša Skrīveru vidusskola, Talsu novada pašvaldība, Talsu Valsts ģimnāzija, Tukuma novada pašvaldība, Tukuma Raiņa ģimnāzija, Valmieras pilsētas pašvaldība, Valmieras Pārgaujas ģimnāzija, Valmieras Valsts ģimnāzija, Vecumnieku novada pašvaldība, Vecumnieku vidusskola, Ventspils novada pašvaldība, Ugāles vidusskola, Ventspils pilsētas pašvaldība, Ventspils 1.ģimnāzija, Viļānu novada pašvaldība, Viļānu vidusskola. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Iesniedzamajiem dokumentiem nav piešķirams lietojuma ierobežojuma statuss.  Rīkojuma projekts attiecas uz publiskās pārvaldes politiku.  Ministru kabineta rīkojums „Par valsts kustamās mantas nodošanu pašvaldībām” pēc apstiprināšanas Ministru kabinetā tiks publicēts oficiālajā izdevumā „Latvijas Vēstnesis”. |

Anotācijas II, III, IV, V un VI sadaļa – projekts šīs jomas neskar.

Izglītības un zinātnes ministrs I.Druviete

Vizē:

Valsts sekretāre S.Liepiņa

15.10.2014 15:12

934

I.Rozenštoka

67047765 Ilze.Rozenstoka@izm.gov.lv